Egipat: Imenovan novi mandatar
Vrhovni vojni savet poverio je bivšem premijeru Kamalu Ganzuriju formiranje nove vlade nakon što je prethodna podnela ostavku
U međuvremenu, održava se primirje na kairskom Trgu Tahrir, mestu žestokih sukoba policije i demonstranata, koji zahtevaju da vojni režim odmah napusti vlast. Demonstranti optužuju vojsku za nekontrolisanu upotrebu sile. Vojnici su metalnim šipkama i bodljikavom žicom razdvojili demonstrante od policije na mestima najžešćih sukoba. Vojni vrh je, pri tom, obećao da će privesti pravdi odgovorne za ubistva demonstranata. U proteklim šestodnevnim sukobima na Trgu Tahrir, poginulo je najmanje 35 demonstranata. Nema nagoveštaja da će protesti prestati, iako je vojni vrh obećao da će ubrzati proces predaje vlasti civilima, kao i da će predsednički izbori biti održani do jula iduće godine. Zvaničnici su takođe obećali da će parlametarni izbori početi, kako je prvobitno bilo planirano, u ponedeljak, 28. novembra. Međutim, mnogi opozicioni lideri sve više sumnjaju u to.